पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़। चंडीगढ़ पुलिस में दो कांस्टेबल कटी उंगली के साथ ही सालों से ड्यूटी कर रहे हैं। ये आंशिक रूप से हैंडीकैप्ड हैं, जिन्हें मेडिकल में फिट घोषित किया गया। अब जांच हो रही है जीएमएसएच-16 के उन डॉक्टरों की जिन्होंने इन्हें फिट घोषित किया था।
इसका खुलासा किया है विजय ने जिन्हें कटी उंगली के कारण ही पुलिस की नौकरी नहीं मिली और वह कैट में चले गए थे। सोमवार को इस केस में होम-कम-हेल्थ सेक्रेटरी अनिल कुमार ने जीएमएसएच-16 के मेडिकल सुपरिंटेंडेंट से रिपोर्ट भी मांगी है।
फरवरी 2011 में हुई भर्ती में विजय को कांस्टेबल सेलेक्ट किया गया। सेक्टर-26 के पुलिस अस्पताल में मेडिकल में उसे अनफिट घोषित किया गया, क्योंकि उसके बाएं हाथ की छोटी उंगली कटी हुई थी। इसके विरोध में विजय ने 15 फरवरी 2012 को कैट में याचिका दायर कर कहा कि उसे गलत तरीके से अनफिट घोषित किया गया है, क्योंकि चंडीगढ़ पुलिस में पहले से ही ऐसे आंशिक रूप से हैंडीकैप्ड कांस्टेबल काम कर रहे हैं।
1 मई 2011 को रीनू यादव को भर्ती किया गया, जबकि इस लेडी कांस्टेबल की बाएं हाथ की छोटी उंगली कटी हुई है। 1 नवंबर 2008 को भर्ती हुए कांस्टेबल राजू की दाहिने हाथ की तीसरी उंगली कटी हुई है। इसके बावजूद दोनों को मेडिकल में फिट घोषित किया गया है। कैट ने इस पर पुलिस से जवाब मांगा।
चंडीगढ़ पुलिस में पंजाब पुलिस रूल्स लागू होते हैं। पंजाब पुलिस रूल्स की सेक्शन 12.16 के तहत पुलिस में ऐसा कोई शख्स नौकरी के काबिल नहीं है, जिसके शरीर का कोई अंग अधूरा हो। आंशिक हैंडीकैप्ड को फोर्स में नौकरी नहीं दी जा सकती।
पुलिस में भर्ती से पहले ही कटी थी उंगली
कैट ने पुलिस से जवाब मांगा। पुलिस ने कांस्टेबल रीनू यादव और राजू को फिजिकली देखा और पाया कि दोनों की उंगलियां आंशिक रूप से कटी हैं। डीआईजी आलोक कुमार ने जीएमएसएच-16 के मेडिकल सुपरिंटेंडेंट को चिट्ठी लिखकर कहा कि दोनों का दोबारा मेडिकल कराकर पता लगाया जाए कि उनकी उंगली पुलिस में भर्ती से पहले कटी है या बाद में। दोबारा मेडिकल में दोनों कांस्टेबलों को अनफिट घोषित कर दिया और कहा गया कि इनकी उंगलियां कई साल पहले कटी हुई हैं।
पुलिस की चिट्ठी आई थी, जिसमें सामने आया कि दो अनफिट कांस्टेबलों को फिटनेस सर्टिफिकेट दे दिया गया था। इसमें कुछ डॉक्टरों का रोल संदिग्ध था, जिसकी जांच के लिए डॉक्टर नागपाल की अगुआई में मेडिकल बोर्ड बनाया गया है। जांच जारी है, जल्द ही रिपोर्ट पुलिस को भेज दी जाएगी। -डॉक्टर राजीव वढेरा, एमएस, जीएमएसएच-16
डॉक्टरों के बोर्ड को दी गई जांच
अब जीएमएसएच-16 के ऑर्थोपेडिक्स के एचओडी डॉक्टर वरिंदर नागपाल, सर्जरी के इंचार्ज डॉ. केएस बल और आई स्पेशलिस्ट डॉ. आशा शर्मा का मेडिकल बोर्ड इसकी जांच कर रही है। यह बोर्ड जांच कर रहा है कि आंशिक रूप से हैंडीकैप्ड दोनों कांस्टेबलों को डॉक्टरों ने फिटनेस सर्टिफिकेट दिया कैसे। जांच लगभग पूरी हो चुकी है, जल्द ही इसकी रिपोर्ट पेश की जाएगी।
डॉक्टरों की गलत रिपोर्ट के कारण दो अनफिट कांस्टेबल फोर्स में भर्ती हो गए थे। मैंने हेल्थ सेक्रेटरी को इस बारे में जानकारी दी थी, ताकि आरोपी डॉक्टरों के रोल का पता चल सके। अनफिट कांस्टेबलों पर क्या कार्रवाई उचित रहेगी, इसके बारे में कानूनी राय ली जा रही है। -डीआईजी आलोक कुमार
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn